**In memoriam Janez Winkler (3.12.1928 – 2.4.2023)**

**Nagovor dr. Ljubice Jelušič, podpredsednice Zveze, v imenu ZZB NOB Slovenije**

Ljubljana, 12. april 2023

Spoštovani žalni zbor,

Poslavljamo se od tovariša, partizana, taboriščnika in svobodoljuba Janeza Winklerja. Še nedavno, v zadnji številki Svobodne besede (Jožica Hribar: Brez miličnikov ne bi bilo osamosvojitve; marec 2023), smo imeli priložnost brati intervju z njim, danes smo žal tu njemu v poslednje slovo. V ZZB NOB smo ga poznali kot aktivnega državljana, gorečega zagovornika pravičnosti in iskrivega ocenjevalca sodobnosti. Bil je zagovornik vrednot tovarištva, solidarnosti in svobode, kar je izhajalo iz njegove trpke mladosti. Leta 1928 se je rodil v rudarski družini v državi, kjer se je na oblast že prebijala skrajna nacionalistična, fašistična diktatura. Njegova rojstna Idrija je po prvi svetovni vojni prišla pod italijansko okupacijo in prav Slovenci so bili najhujši trn v peti nacionalističnim skrajnežem. Otroci so v šoli govorili italijansko, doma pa slovensko. Janez Winkler je že kot otrok (tako kot mnogo primorskih fantov in deklet) dojel, da se bo treba okupaciji in raznarodovanju upreti z orožjem. Kot štirinajstleten fant se je pozimi 1942/43 pridružil partizanom, saj je obstajala nevarnost, da bi Italijani v posebne bataljone vpoklicali tudi njegov letnik. Bil je v partizanski enoti pod poveljstvom že takrat legendarnega Janka Premrla Vojka. Ob njegovi tragični smrti so s soborci prisegli, da se bodo borili dalje in prešli na jugoslovansko stran v Šercerjevo brigado. Partizan Ivan je sodeloval v mnogih bitkah na Dolenjskem in spoznal, da vsi prebivalci ne podpirajo odpora ter da nekateri aktivno kolaborirajo z okupatorji. V spopadu z domobranci v Hinjah je bil ranjen v nogo in se zdravil v partizanskih bolnišnicah v Kočevskem rogu. Prav dejstvo, da je bil med vojno dvakrat ranjen in je obakrat uspešno okreval v oskrbi partizanskih zdravnikov, je po vojni v njem utrdilo spoštovanje in hvaležnost do partizanske sanitete, ki je bila edinstvena oblika medčloveške solidarnosti in humanizma v celotni okupirani Evropi. Zato je tako zavzeto podprl zamisel Toneta Fornezzija Tofa, da se organizira poseben kolesarski maraton, v spomin na partizansko bolnišnico Franjo.

Iz vojnega časa je Janeza Winklerja spremljalo spoznanje o tem, da bojevnik na bojnem polju potrebuje tudi srečo, ne le bojne sposobnosti in opremo. Bilo je jeseni 1944, ko je po domobranski izdaji padel v roke nemške vojske. Odpeljali so ga na zaslišanja v ljubljanske zapore, nato pa v zapor v Begunje na Gorenjskem, kjer je bil obsojen na smrt. Pred smrtjo ga je rešilo to, da je bil še mladoleten, teh pa po takratni spremenjeni zakonodaji Nemci niso streljali. Zato pa je bil poslan v koncentracijsko taborišče za mladoletnike, in sicer podružnico Dachaua pri Münchnu. Taborišča se je spominjal po tem, da so otroci v mestu iz ruševin odkopavali mrtve in bili nenehno lačni. Po koncu vojne se je vrnil domov in se zaposlil v takratni milici. Lahko bi rekli, da je imel izjemno miličniško kariero.

Vendar pa je treba tudi dodati, da je kljub težkim in nevarnim nalogam, ki jih je ob tem opravljal, ohranjal v sebi spoštovanje do človekovih pravic in pravico do svobode odločanja. Kot načelnik Uprave javne varnosti Ljubljana je leta 1971 dokazal, da je treba v primeru demonstracij obvladovati množico, da ne pride do nasilja, in da je hkrati treba obvladovati tudi policijo, da ne pride do policijskega nasilja nad množicami. Mnogi takratni študentje, ki so sodelovali na večtisočglavih demonstracijah, na katerih so zahtevali študentske domove in štipendije za študij, se ga spominjajo kot načelnika milice, ki je demonstracije spremljal na čelu povorke, in ki je miličnike pred začetkom povorke razorožil – da bi ne prišlo do kakšne nesreče. Takratna politična oblast ni bila navdušena nad svojeglavostjo načelnika, ki je veliko tvegal, in vendar dokazal, da se demonstracije lahko mirno končajo, če ni nasilnih provokacij. Med kolesarskimi protesti leta 2020 je kot pešec Janez Winkler skrbno opazoval ravnanje policije in poznavalsko ocenjeval njeno ukrepanje. In ni bil navdušen.

22. aprila 2022 je ZZB NOB svoje najvišje priznanje Listino Zveze podelila Janezu Winklerju, zato, **ker je vedno deloval po svoji vesti**, zato, ker je bil človek, ki je vedno v vseh političnih sistemih na glas povedal, kaj je družbeno nesprejemljivo, zato, ker se nikoli ni skrival pred prevzemanjem odgovornosti, in zato, ker se je vse svoje življenje jasno in odločno boril za ohranjanje vrednot NOB. Ko ga bomo danes pospremili na zadnjo pot v njegovo rodno Idrijo, se bomo spominjali simbolne moči Maratona Franja, ki je povezal Ljubljano, mesto heroj, in partizansko bolnišnico Franjo, mesto svetovnega humanizma in solidarnosti. Brez Janeza Winklerja in njegove velike strokovne in politične podpore, tega projekta najbrž ne bi bilo.

Spoštovani, v imenu predsednika in predsedstva ZZB NOB izrekam svojcem tovariša Janeza Winklerja iskreno sožalje. Dragi tovariš Ivan, še veliko vrednot je, ki bi se jih morali naučiti od tebe, in še veliko borb je ostalo neizbojevanih. Upam, da bo tvoja neskončna predanost svobodoljubju in varni domovini našla pot v srca mladih, ki so bili tvoja zadnja javna misel. Da jim nikoli ne bi bilo treba preživeti vsega, kar si moral sam. In da se bodo, če bo treba, zagotovo znali odločiti prav.

Počivaj v miru, bojevnik!